**Kronos ry 05.02.2014**

# Toimintasuunnitelma 2014

Kronos ry on vuonna 1945 perustettu Suomen ja Pohjoismaiden historian sekä yleisen

historian opiskelijoiden ainejärjestö. Kyseiset oppiaineet kuuluvat humanistisen tiedekunnan filosofian, historian, kulttuurin ja taiteiden tutkimuksen laitokseen. Kronos järjestää jäsenistölleen monipuolista toimintaa sekä toimii aktiivisena edunvalvojana varsinkin historian oppiaineita koskevissa asioissa. Oppiaineiden vuosittainen sisäänotto on noin 40 henkilöä, ja vuoden 2014 alussa järjestön jäsenmäärä oli 307 henkilöä.

Kronoksen toiminnan organisoimisesta vastaa 15-henkinen hallitus yhdessä 12-henkisen virkailijakunnan kanssa. Suuren hallitus- ja virkailijakunnan toiminta on tehokasta, kun jokaisella toimijalla on oma vastuualueensa. Tarpeen mukaan virkailijakuntaa pystytään helposti kasvattamaan, mikäli sille ilmenee tarvetta. Hallitus- ja virkailijakunta kokoontuu vuoden aikana noin kolmen viikon välein, minkä lisäksi helmikuussa on yhdistyksen kokous ja joulukuussa vaalikokous. Kaikki kokoukset ovat avoimia koko jäsenistölle.

Kronoksen vahvuus ei ole vain laaja hallitus- ja virkailijakunta vaan myös se, että jokainen voi halutessaan lähteä luomaan itsensä näköistä toimintaa. Helpoiten tämä onnistuu kerhojen kautta. Vuonna 2014 Kronoksessa toimii kirjallisuuskerho, pelikerho sekä laulukerho. Jokaisella kerholla on oma vetäjänsä, joka huolehtii kerhoiltojen järjestämisestä yhdessä kerholaisten kanssa. Kerhojen vetäjät on usein nimitetty myös virkailijoiksi. Pyrimme kannustamaan jäsenistöä uusien kerhojen perustamiseen ja tuomaan opiskelun ulkopuolista harrastamista ja osaamista Kronokseen. Näin jäsenet, jotka jakavat yhteisiä intressejä, pääsevät jakamaan tietämystään ja tutustumaan vähemmän tuttuihin jäseniin yhteisten harrastusten parissa.

Kerhojen lisäksi Kronoksessa on myös erilaisia toimikuntia.Toimikuntien tarkoituksena on auttaa hallituslaisia ja virkailijoita oman toimialansa mukaisen toiminnan toteuttamisessa. Toimikunnat toimivat hyvänä väylänä tutustua ainejärjestötoimintaan ilman suurempaa vastuuta. Vuosijuhlatoimikunta järjestää Kronoksen vuosijuhlat joulukuussa, kun taas juhlatoimikunta toimii yhteistyössä juhlatoimintavastaavien kanssa miettien uusia juhlaideoita ja toteuttaen niitä läpi vuoden. Muita toimikuntia on tänä vuonna muun muuassa pääsykoeopas-toimikunta, joka vastaa erityisesti Helsingin yliopistoon historiaa opiskelemaan hakeville suunnatun verkossa julkaistavan ja ilmaisen oppaan tuottamisesta. Lisäksi järjestölehdellämme Kronikalla on oma toimituskuntansa. Suurimmalla osalla toimikunnista ja kerhoista on oma sähköpostilistansa, ja suurimmalla osalla on myös oma facebook-ryhmänsä viestinnän helpottamiseksi. Toimikunnat ja kerhot keräävät vuoden mittaan useita kymmeniä kronoslaisia toimintaansa.

Kronoksen tiedotus pyrkii käyttämään hyödykseen kaikkia mahdollisia kanavia. Tällä hetkellä viralliset tiedotuskanavat ovat sähköpostilistat ja Kronoksen facebook-ryhmä, joiden kautta kulkevat kaikki tiedot yhdistyksen toiminnasta. Viime vuosina on herännyt tarvetta julkaista isompien tapahtumien ajankohdat hyvissä ajoin: sihteeri julkaisee heti hallituksen ja virkailijoiden kokouksen jälkeen tulevien tapahtumien päivämäärät sekä muut huomion arvoiseksi katsomansa asiat.

Hallituksen ja virkailijoiden toiminta on tiivistä ja sisältää paljon yhteistyötä. Tästä syystä sisäinen kommunikaatio ja yhteishenki on ensiarvoisen tärkeää. Kommunikaatio toimihenkilöiden välillä tapahtuu pääasiassa sähköpostilistan ([kronos-virkailijat@helsinki.fi](mailto:kronos-virkailijat@helsinki.fi)), johon myös kuka tahansa ulkopuolinen voi lähettää viestejä. Toinen pääkanava on erillinen hallituksen ja virkailijoiden facebook-ryhmä. Erityisesti facebook-ryhmä toimii hyvänä ja nopeana kommunikaatiovälineenä, minkä lisäksi se toimii keskustelualueena huomattavasti sujuvammin kuin jatkuva sähköpostiviestien vaihtaminen. Vuoden alussa käydään läpi yhteiset pelisäännöt eri viestintäkanavien käytön suhteen eli miten kumpaakin kanavaa tulee käyttää.

Lisäksi yhdistyksen ja toimijoiden kannalta oleellisimmat dokumentit ja ohjeet on julkaistu kaikkien hallituslaisten ja virkailijoiden yhteiselle google-tilille. Tililtä löytyy yhdistyksen tiedot y-tunnuksineen sekä edeltäjien jättämiä ohjeistuksia toimialasta. Samoin sinne lisätään myös toimihenkilöiden yhteystiedot keskinäiseen yhteydenpitoa helpottamaan. Tietysti henkilöiltä kysytään lupa tietojen julkaisemiseen myös toimijoiden keskuudessa. Vuoden alussa järjestettiin halukkaille koulutus, jossa käytiin läpi miten google-tilille pääsee käsiksi ja mitä sieltä oikeastaan löytyy. Samassa tilaisuudessa käytiin läpi myös nettisivut ja erilaiset sähköpostilistat, jotka ovat osa toimihenkilöiden joka viikkoista työskentelyä. Tätä ennen oli järjestetty jo perinteikäs hallituksen ja virkailijoiden vaihtosauna, jossa uudet ja vanhat toimijat pääsivät viettämään iltaa sekä vaihtamaan mietteitä toimialoista rennoissa tunnelmissa. Lisäksi jokainen toimihenkilö kävi vielä erikseen tutustumassa edeltäjäänsä kahdenkeskisessä tapaamisessa.

Yhteishengen luominen tapahtuu yhteisten illanviettojen ja tapahtumien kautta, joita järjestetään säännöllisin väliajoin. Vuoden alussa järjestettiin humanistiklusterilla koulutus- ja illanviettotapahtuma, jossa muun muassa suunniteltiin yhdessä tulevan vuoden toimintaa. Maaliskuussa olemme menossa Urho Kekkosen arkiston huomaan lepäämään ja reflektoimaan edellistä paria kuukautta sekä suunnittelemaan tulevaa. Tarkoituksena on myös järjestää hallitusappro, jossa vieraillaan porukalla halukkaiden hallituslaisten ja virkailijoiden kotona yhden illan aikana. Ennen uusien opiskelijoiden tuloa vetäytyy hallitus ja virkailijat puheenjohtajan mökille käymään läpi tulevan syksyn toimintaa ja ihan vain viettämään yhteistä aikaa. Vuoden aikana järjestetään myös kaksi palautekyselyä, joiden kautta hallitus ja virkailijakunta pystyy nimettömästi antamaan palautetta muun muassa puheenjohtajiston toiminnasta sekä yleisesti kaikesta. Näitä palautteita käydään läpi ja käytetään hyväksi toiminnan kehittämisessä.

Kronoksen toiminnan perusajatus on olla läpinäkyvää ja perustua jäsenistön toiveisiin. Tästä syystä hallituksen ja virkailijakunnan kokoukset ovat aina avoimia jäsenistölle ja myös pöytäkirjat ovat saatavilla nettisivujen kautta. Vuoden alussa toimihenkilöt suunnittelevat tulevan vuoden toimintaa edellisvuosien pohjalta pyrkien tarjoamaan jotain uutta vanhojen tapahtumien lisäksi. Jäsenistön toiveet tulee toimihenkilöiden tietoon niin perinteisen puskaradion kautta, mutta myös erikseen toteutetuilla palautekierroksilla. Palautekierrosten organisoiminen on puheenjohtajiston vastuulla ja jokaisen yliopiston periodin lopussa palautteiden antaneiden kesken arvotaan 20 euron arvoinen lahjakortti ravintolaan. Palaute-arvonnalla pyritään kannustamaan jäsenistöä entistä aktiivisempaan palautteen antoon.

Kronoksen vuoden 2014 pääpainopisteet ovat yhteistyössä, varainkeruussa sekä toiminnan sisäisessä kehittämisessä. Yhteistyö eri järjestöjen kanssa on Kronokselle erittäin tärkeää, sillä se mahdollistaa historian opiskelijoille uusia tilaisuuksia ja mahdollisuuksia toteuttaa itseään. Lisäksi tutustuminen muiden aineiden opiskelijoihin tarjoaa lisää tuttavuuksia yliopistolle ja erityisesti sivuaineiden luennoilla. Illanvietossa tapahtuvilla tuttavuuksien luomisella on siis positiivinen vaikutus myös varsinaisiin opintoihin. Tarkoituksena on toteuttaa useita erilaisia tapahtumaformaatteja eri järjestöjen kanssa milloin milläkin tavalla. Yhdessä muiden historia-aineiden ainejärjestöjen kanssa järjestettävät historiaseminaari, käänteissuunnistus, historiasuunnistus ja historiasitsit toimivat yhteistyön pohjana. Multilateeraalikonferenssissa Talous-ja sosiaalihistorina opiskelijoiden ainejärjestön, poliittisen historian opiskelijoiden ainejärjestö, taidehistorian ainejärjestö, ruotsinkielisten historian opiskelijoiden ainejärjestön sekä Kronoksen hallitus ja virkailijakunnat pääsevät sekoittumaan ja tutustumaan toisiinsa tilaisuuden nimestä huolimatta rennoissa merkeissä. Tämä helpottaa yhteisten tapahtumien järjestämistä, kun on edes jonkin verran tietoa keitä muissa järjestöissä pyörii.

Pyrimme lisäämään myös yhteistyötä muun muassa Turun historian opiskelijoiden kanssa tekemällä vähintään yhden vierailun sinne tänä vuonna, ja vastavuoroisesti he tulisivat vierailulle Helsinkiin. Samalla voisimme vaihtaa tilannekatsauksia eri yliopistojen kehityksen suunnasta niin yleisellä kuin historiaa koskevalla tasollakin.

HYY:n toiminta-avustus on Kronokselle erittäin tarpeellinen, mutta suuremman tulonlähteen antaa astiaston vuokraaminen. Toiminta-avustus ja astiaston vuokraaminen riittää tällä hetkellä juuri ja juuri kattamaan nykyisen kaltaisen menon, mutta jättää vähän tilaa tukea kunnolla Kronoksen jäsenistön toiveita erikoisempien liikuntavuorojen, teatteritapahtumien tai toisiin kaupunkeihin matkustamisen suhteen. Nämä ovat usein kalliitaan opiskelija-alennuksesta huolimatta, mutta kysyntä jäsenistön piirissä vastaavanlaisista tapahtumista näyttää vain kasvavan vuosi vuodelta

Vuoden aikana kyselemme ja kuulostelemme yrityksiltä, minkälaista yhteistyötä he haluaisivat tehdä meidän kanssa eli miten he olisivat valmiita tukemaan toimintaamme. Yhteistyöyritysten kanssa ei tarvitse jäädä yksipuoliseksi vaan tarkoitus on korostaa myös sitä, mitä opiskelijajärjestöt pystyvät antamaan yritykselle takaisin esimerkiksi toteuttamalla erilaisia mainostempauksia, flashmobeja ja mitä nyt ikinä tulee mieleenkään. Tämä on yhteistyötä vaativa hanke, joka ei rajoitu vain yhden toimialan vastuulle. Varainkeruu on oleellista myös vuonna 2015 järjestettävien vuosijuhlien kannalta. Mikäli haluamme juhlia näyttävästi Kronoksen 70-vuotista taivalta, tulee taloutemme olla kunnossa.

Kronoksen toiminta ei ole koskaan paikallaan vaan kehittyy koko ajan eteenpäin innokkaan ja aktiivisen jäsenistön tuella. Kronoksessa yhteishenki on aina ollut hyvä ja nimenomaan yhteenkuuluvaisuuden ylläpitämiseksi Kronos pyrkii järjestämään toimintaa, joka on monipuolista ja jäsenistöä kiinnostavaa. Kun jokainen voi osallistua edes johonkin Kronoksen toimintaan, tuntee hän itsensä osaksi yliopistoa ja opiskelijayhteisöä.

*Tero Juutilainen Juho Toivakka*

*Puheenjohtaja Varapuheenjohtaja*

**Alumnivastaava**

Kronos ry:n alumnivastaavan tehtävänä on edistää nykyisten ja entisten kronoslaisten suhteita. Historia-aineissa haasteena opiskelijoiden ja alumnien yhteisen toiminnan järjestämiselle on niistä valmistuneiden hajaantuminen työelämässä; entisiä kronoslaisia löytyy perinteisten opetus-, museo- ja arkistotehtävien sekä tutkimusalan lisäksi hyvinkin sekalaisista tehtävistä. Näin ollen voi historia pääaineenaan valmistuneiden tavoittaminen toisinaan olla vaikeaa. Monille erilaisille aloille päätyneet alumnit ovat kuitenkin opiskelijoiden kannalta rikkaus, sillä työelämän monipuolistuessa on hyödyllistä saada jo opintojen alkuvaiheessa tietoa erilaisista uramahdollisuuksista sekä niihin sopivista opinnoista. Tämän vuoksi vuoden aikana järjestetäänkin keskusteluiltoja ja muita tilaisuuksia, joissa entiset kronoslaiset voivat kertoa nykyisestä alastaan ja antaa vinkkejä siitä mahdollisesti kiinnostuneille opiskelijoille. Myös Kronokseen ja historianopiskeluun liittyvän muistitiedon ja ainejärjestön ja laitoksen historian kannalta suhteet alumneihin ovat arvokkaita.

Paitsi nykyisiä opiskelijoita, on alumnivastaavuuden luonnollisesti tarkoitus palvella myös itse alumneja. Alumneille ja opiskelijoille järjestetyt yhteiset tilaisuudet tarjoavat heille mahdollisuuden pysyä ajan tasalla yliopiston ja oman oppiaineen kuulumisista sekä tavata opiskeluaikaisia tuttavia. Tämä voi olla erityisen merkityksellistä sellaisille alumneille, jotka ovat työllistyneet aloille, joilla historiaa opiskelleita ei ole paljon.

Oma lukunsa ovat lisäksi jatko-opiskelijat, jotka ovat edelleen läsnä laitoksella mutta eivät enää ainejärjestön jäseniä, ja tämän vuoksi usein varsin yksin opintojensa kanssa. Erityisesti jatko-opiskelijoita silmällä pitäen järjestetyistä tilaisuuksista onkin hyötyä sekä heille itselleen että kronoslaisille, jotka puolestaan voivat kysellä heiltä jatko-opintoihin liittyvistä käytännön asioista. Jatko-opiskelijoille tällaiset tilaisuudet ovat mahdollisuus tavata muita samassa tilanteessa olevia ja keskustella heidän kanssaan vapaammin kuin virallisissa yhteyksissä.

Vuoden aikana yhteistyötä tullaan tekemään Kronoksen sisällä erityisesti opinto- ja työelämävastaavien kanssa. Yhteyksiä kehitetään myös yliopiston alumniyhdistyksen sekä entisten kronoslaisten omien verkostojen suuntaan. Päätarkoituksena on tuoda erilaisten tilaisuuksien kautta alumneja ja nykyisiä opiskelijoita lähemmäksi toisiaan.

*Elina Maaniitty*

*Alumnivastaava*

**Arkisto- ja matrikkelivastaava**

Kronos ry:n arkisto- ja matrikkelivastaava huolehtii yhdistyksen arkistosta ja jäsenkirjanpidosta. Kronos ry:n päätearkisto sijaitsee Kansalliskirjastossa. Uudet jäsenet kirjataan edelleen paperimuotoiseen matrikkeliin.

Rutiiniluontoisten toimenpiteiden lisäksi tänä vuonna saatetaan loppuun viime vuoden lopulla aloitettu Kronoksen kirjaston luettelointi, jotta kirjasto saadaan jäsenistön käyttöön. Kronoksen arkiston järjestelyä jatketaan yhteistyössä Kansalliskirjaston kanssa pyrkimällä vuoden mittaan muutaman otteeseen kokoamaan iskuryhmän järjestelemään arkistoa Kansalliskirjaston uumeniin. Vielä on tosin epävarmaa, miten Kansalliskirjaston remontti vaikuttaa näihin suunnitelmiin. Päätearkistoon toimitetaan uutta materiaalia tarpeen mukaan.

Suurin uudistus tänä vuonna tulee olemaan jäsenmatrikkelin saattaminen sähköiseen muotoon, jotta jäsenten määrän laskeminen ja ylläpitäminen helpottuisi. Laskemista helpottamaan tulen viemään hallituksen pohdittavaksi jäsenyyden muuttamisesta määräaikaiseksi. Seitsemän vuoden jälkeen voisi toki jatkaa yhdistyksen jäsenenä, mutta sitä pitäisi erikseen pyytää. Tämänkaltaista muutosta edesauttaisi myös sähköinen jäsenrekisteri.

*Taru Salmi*

*arkisto- ja matrikkelivastaava*

**Astiasto**

Kronoksella on noin 100 hengen astiasto, josta huolehtii tänäkin vuonna kaksi vastaavaa. Astiasto sisältää erinäisiä ruokailu- ja ruoanlaittovälineitä, ja sitä käytetään Kronoksen juhlissa. Astiastoa myös vuokrataan muille, vain HYY:n piirissä toimiville, järjestöille, jotka vuokraavat niitä omiin pöytäjuhliinsa tai muihin tapahtumiin. Astiaston vuokraaminen on ollut suosittua ja se muodostaakin korvaamattoman osan ainejärjestömme vuotuisesta varainhankinnasta. Kaikki hallituslaiset ja muut virkailijat osallistuvat aktiivisesti astioiden vuokraukseen ja palautukseen, jotta astiastovastaavien työmäärä ei kasvaisi kestämättömäksi. Jokaiseen vuokraan ja palautukseen nimitetään kumpaakin erillinen vastuuhenkilö. Vastuuhenkilöiden tehtävä on varmistaa, että astiasto on luovuttaessa kunnossa ja, että vuokratut astiat palautetaan ehjinä ja puhtaina. Astioita säilytetään Uuden ylioppilastalon viidennessä kerroksessa varastotilassa.

Astiastovastaavien tehtävänä on vuokrauksien ja palautuksien organisoinnin lisäksi inventoida ja tarvittaessa täydentää astiastoa tarvittaessa. Jotta astiat eivät menisi sekaisin esimerkiksi humanistiklusterin astioiden kanssa, jatkamme edellisvuosien astiastovastaavien työtä merkkaamalla astioitamme ja lisäämällä oman astiastomme yhtenäisyyttä. Astiaston käyttö ja vuokraus tukee Kronoksen ympäristöohjelmaa.

*Eetu Liekari ja Joona Ojanen*

*Astiastovastaavat*

**Excursiot**

Erilaiset excursiot ja vierailut kuuluvat olennaisesti Kronos ry:n toimintaan ja opiskelijoista on varmasti mukava päästä jatkossakin tuulettumaan yliopiston tilojen ulkopuolelle tasaisin väliajoin. Pidämme huolta, että excursioiden perinne ei tänäkään vuonna katkea, ja että tarjolla olisi monipuolisia retkiä tuttujen lisäksi – tähän panostamme etenkin toimimalla tiiviissä yhteistyössä kulttuurivastaavan kanssa. Kaikki jäsenistön toiveet otamme huomioon, ja pyrimmekin aktiivisesti kyselemään jäsenistömme mielipiteitä.

Kevään ensimmäinen excursio järjestetään 4.2. yhdessä kulttuurivastaavan kanssa kun organisoimme excursion katsomaan vuoden 2014 Humanistispeksiä. Avustamme laskiaisena juhlatoiminta- sekä liikuntavastaavia perinteiden mukaisesti tässä kaikkien korkeakouluopiskelijoiden talven huipentavassa tapahtumassa Ullanlinnanmäellä. Jatkaen edellisen vuoden excursiovastaavien työtä tulemme 23. - 24.4. organisoimaan Kronoksen edustuksen Helsinginkadun approon, sekä mahdollisesti järjestämään yhdessä juhlatoimintavastaavien kanssa viime vuonna ensimmäistä kertaa ihastuttaneen metroappron.

Vappu on perinteikäs juhla myös Kronokselle ja tämän vuoden juhlinta noudattaakin näillä näkymin viime vuoden ohjelmistoa. Vappuaattona kokoonnumme seppelöimään Kansallisarkiston katolla sijaitsevan Kleio-patsaan, minkä jälkeen siirrymme sisätiloihin hetkeksi aikaa tekemään tuttavuutta arkistoväen kanssa. Kansallisarkistolta siirrymme kohti Suomenlinnaa, jossa ohjelmanumerona on Fuksikasteen lisäksi fuksit vastaan vanhat opiskelijat jalkapallopeli. Suomenlinnasta saavumme mantereelle hieman ennen Mantan lakitusta. Seuraavana päivänä järjestämme Kronoksen perinteisen vappupiknikin Ullanlinnanmäellä, jossa tarjolla on niin kuohuviiniä kuin piknikevästäkin. Kesällä osallistumme Kronoksen perinteisen kesäpiknikin järjestämiseen ja syksyn saapuessa järjestämme Kronoksen perinteisen seminaariristeilyn, unohtamatta kaikkien rakastamaa K-juna-approa.

Tulemme toiminnassamme pyrkimään ainejärjestörajat rikkovaan yhteistyöhön ja luomaan ennakkoluulottomasti suhteita sekä toteuttamaan yhteisiä tapahtumia yllättävienkin tahojen kanssa.

*Ella Värtö ja Eeva Toivanen*

*Excursiovastaavat*

**Hol- ja suhdevastaava**

Kronokselle on tärkeää pitää tiivistä yhteydenpitoa muiden järjestöjen kanssa. Opiskelijajärjestöille on luonnollinen tapa pitää yhteyttä ja luoda kontakteja toisiinsa erilaisten illanviettojen avulla. Yhteiset juhlat ovat omiaan tutustuttamaan ihmisiä toisiinsa yli oppiainerajojen. Suhdevastaavan tehtävä nivoutuukin nopeasti monialaiseksi ja suhdevastaava toimii läheisessä yhteistyössä muun muassa juhlatoimintavastaavien kanssa. Suhdevastaava vastaa

Suurimpana projektina kuluvana vuotena on Historian opiskelijain liiton (HOL) näkyvyyden nostaminen kronoslaisten keskuudessa, sillä se on jäänyt viime vuosina varjoon nykyisten fuksien ollessa melkein tietämättömiä koko HOL:sta. HOL:n puheenjohtajakaupunkina toimii vuonna 2014 Helsinki. Kronos käyttää tämän oivallisen tilaisuuden hyödyksi ja lähteekin entistä aktiivisemmin liiton toimintaan mukaan ja luomaan valtakunnallisia yhteyksiä muihin historian opiskelijoihin. Erityisesti Turkuun on ollut menneinä vuosikymmeninä Kronoksella hyvät suhteet kummankin kaupungin historian opiskelijoiden vieraillessa toistensa luona säännöllisesti. Tätä perinnettä lähdemme elvyttämään.

*Mikko Soikkeli*

*Hol- ja suhdevastaava*

**Juhlat ja tuotteet**

Juhlat ovat perinteinen ja tärkeä osa Kronoksen toimintaa. Juhlat ovat järjestön jäsenille tilaisuuksia verkostoitua ja vaihtaa kuulumisia toisten opiskelijoiden kanssa: niin oman ainejärjestön kuin muidenkin järjestöjen ihmisten kanssa. Vuosi 2014 alkaa 22.1 Alina-salissa järjestettävillä bileillä, jotka järjestetään kylmimpään talviaikaan teemalla etelänmatka. Tarkoituksena on pitää Kronoksen tapahtumat mahdollisimman matalalla osallistumiskynnyksellä, jotta tarjoaisimme kaikille mukavan ympäristön osallistua ainejärjestön toimintaan. Sen vuoksi tulemme pyrkimään myös teemattomuuteen ja teemojen huolelliseen valintaan, jotta osallistuminen tapahtumiin olisi helpompaa ja vähemmän stressaavaa. Tarkoituksenamme on järjestää vähintään kahdesti kuukaudessa tapahtumia, jotka keräävät jäsenemme yhteen hauskanpitoon. Useina kuukausina tapahtumia tulee kuitenkin olemaan tätäkin enemmän.

Kronoksella on perinteeksi muodostuneita tapahtumia ja vaalimme perinteitä huolehtimalla näiden järjestämisestä kuluvana vuonna. Järjestämme keväällä Kronokselle aikaisempien vuosien tapaan muun muassa laskiaistiistain iltapäivän vieton Uudella ylioppilastalolla, jotta ihmiset pääsevät nauttimaan hernekeitosta ja sisätiloista ahkeran mäenlaskennan jälkeen, Huhtikuun 28. päivä järjestämme perinteikkäät PreWappu-bileet ja vappuaattona sekä vappupäivänä osallistumme vapun juhlinnan järjestämiseen excuvastaavien kanssa.

Viime vuonna ensimmäisen kerran oli kokeilussa erillisen pääsykoetapahtuman järjestäminen, jonka aiomme järjestää tänäkin vuonna. Kyseessä oli illanistujaiset, joihin kutsuttiin historian pääsykokeissa käyneitä kokelaita. Illanvieton aikana voi jo hieman tutusta Kronokseen ja muihin historian opiskelijoihin sekä keskustella pääsykokeista ja vastauksista.Syksyllä teemme läheisesti yhteistyötä tuutoreiden kanssa ja keskitymme järjestämme toimintaa ja ohjelmaa, jonka tarkoituksena on tutustuttaa uudet opiskelijat vanhempiin opiskelijoihin ja ylipäänsä järjestön toimintaan. Vetovastuu näistä tapahtumista on tuutoreilla, mutta annamme heille kaiken tukemme. Alkoholi saa helposti korostuneen aseman fuksisyksynä, mutta pyrimme vaikuttamaan tähän entistä voimakkaammin, jotta kaikki pääsisivät Kronoksen toimintaan mukaan.

Juhlatoiminnan on tarkoitus tehdä läheistä yhteistyötä eri toimialojen kanssa ja antaa panoksemme järjestön muunkin toiminnan laajentamiseen. Esimerkiksi 28. helmikuuta järjestämme opiskelijaseminaarin jatkot, minkä lisäksi teemme yhteistyötä sitsivastaavien kanssa etenkin sitsien jatkojen järjestämisen suhteen. Uusien pelikerhon vetäjien kanssa on tarkoitus pitää paljon toivottuja peli-iltoja. Pyrimme myös tuomaan Kronoksen liikunnallista puolta esiin hankkimalla esimerkiksi Kroonikoiden peleihin kannustusjoukkoja sekä järjestämällä pelien jälkeisiä rentoutumismahdollisuuksia muun muassa saunalla, joihin kaikki kronoslaiset ovat luonnollisesti tervetulleita.

Yhteistyö eri järjestöjen välillä koetaan tärkeäksi. Juhlatoiminta soveltuu tähän erittäin hyvin. Tarkoituksena on tehdä yhteistyötä niin muiden historia- kuin muitakin oppiaineita edustavien järjestöjen kanssa. Helmikuulle on jo sovittu yhteiset bileet niin nykykielten ainejärjestöjen kuin arkeologien opiskelijoiden ainejärjestö, Fibulan kanssa. Yhteistyöbileet eri järjestöjen kanssa ei tule rajoittumaan tietenkään pelkästään näihin vaan uusia ja yllättäviäkin vaihtoehtoja etsimme koko ajan.

Kronoksen tuotteiden, kuten laulukirjojen ja haalarimerkkien tilanne on tehdyn inventaarion jälkeen hyvä johtuen osittain edellisenä vuonna tehdyistä täydennyksistä. Pyrimme tehostamaan haalarimerkkien myymistä erityisesti isoimmissa tapahtumissa esimerkiksi opiskelija- ja historiaseminaareissa. Tarkoituksena on myös uudistaa hieman merkkivalikoimaa kenties suunnittelukilpailun kautta. Tänä vuonna Kronoksen tuotevalikoima kasvaa lisäksi ainakin Kronos-hupparilla. Suunnittelutyö aloitetaan mitä pikimmin ja tarjouskilpailun kautta valitaan hinta-laatu-suhteeltaan paras valmistaja. Hupparit tulevat kronoslaisten käyttöön kevään loppupuolella ja syksyn puolella tehdään uudempi tilaus uusia opiskelijoita ja vaihdossa olleita ajatellen.

*Mikko Soikkeli ja Sonja Sipponen*

*Juhlatoiminta- ja tuotevastaavat*

**Kaktus**

Kaktusvastaavien tehtävänä on huolehtia Kronoksen kaktuksesta, joka saatiin lahjaksi vuoden 2005 vuosijuhlilla. Wäinö III, alkuperäisen kaktuksen toinen perillinen (edellisten tapaturmaisesti menehdyttyä), asustelee tällä hetkellä Uuden ylioppilastalon humanistiklusterin ikkunalaudalla ja vaatii säännöllistä kastelua. Jo parin vuoden ajan olemme yrittäneet etsiä hänelle naispuolista seuraa, mutta valitettavasti sopivia ehdokkaita ei yrityksistä huolimatta ole löytynyt. Vaimon metsästys jatkuu siis tänäkin vuonna. Vahva pyrkimyksemme on löytää viimeistään syksyn alkuun mennessä Wäinölle kumppani, jotta pääsemme viettämään juhlavia häitä heti uusien opiskelijoiden saavuttua. Onneksi kuitenkin Wäinö III:lla ei ole yksinäistä, sillä monia erilaisia tapahtumia järjestetään aivan hänen ikkunalaudansa tuntumassa.

*Tero Juutilainen ja Juho Toivakka*

*Kaktusvastaavat*

**Kirjallisuuskerho**

Kirjallisuuskerho jatkaa toimintaansa samaan tapaan kuin aiempanakin vuonna. Kerhon tavoitteena on lukea monipuolisesti kaunokirjallisuutta ja keskustella siitä sitten rennolla otteella ja vapaamuotoisesti.

Kokoonnumme noin kaksi kertaa kuussa keskustelemaan kerholaisten yhteisesti sopimasta teoksesta. Tapaamisten ajankohta sovitaan yleensä edellisen tapaamisen lopussa, mutta ilmoitamme tulevista kokoontumisista sekä Kronoksen että kerhon omassa facebook-ryhmässä ja myös Kronoksen sähköpostilistalla.

Aikomuksissa on myös toteuttaa uudelleen viime kesäinen lukumaraton jossain vaiheessa vuotta. Maratonin ideana on lukea vuorokauden aikana niin paljon kuin kullekin osallistujalle on mahdollista ja kokoontua seuraavana päivänä keskustelemaan luetusta kirjallisuudesta ja maratonin herättämistä ajatuksista.

*Karoliina Sipovaara*

*Kirjallisuuskerhon vt. vetäjä*

**Kronikka**

Kronikka on vuodesta 1974 ilmestynyt historianopiskelijoiden oma lehti, josta ilmestyy vuodessa neljä numeroa ja uusille opiskelijoille tarkoitettu Fuksikronikka. Lehdessä käsitellään historianopiskelijoita kiinnostavia aiheita, historiaa, kulttuuria sekä yliopisto- ja työelämäasioita. Kronoksen hallituksen vuoden 2014 painopistealueisiin kuuluu yhteistyö muiden ainejärjestöjen kanssa. Kronikan päätoimitus miettii vaihtoehtoja, joilla voidaan tehdä yhteistyötä muiden ainejärjestöjen kanssa lehden sisällön suhteen. Kyseeseen voisi tulla esimerkiksi vierailija-palstan järjestäminen.

Lehdellä on kaksi päätoimittajaa ja aktiivinen toimituskunta, johon halukkaat pääsevät mukaan myös kesken vuotta. Kronikkaa painaa Unigrafia ja sen painosmäärä on 100 kappaletta, minkä lisäksi lehti on luettavissa internetissä ainejärjestön sivuilta. Kronikalla on myös Facebook-ryhmä ja blogi. Painosmäärä, lehden koko ja jakelu pidetään vuonna 2014 entisellään. Edelliset päätoimittajat ovat ottaneet esille lehden painopaikan vaihdon kustannussyistä, ja asia tullaan käsittelemään hallituksessa kuluvana vuonna.

Kronikassa on ilmestynyt vaihtelevassa määrin mainoksia. Myös varainkeruu lukeutuu hallituksen kuluvan vuoden tavoitteisiin, ja Kronikka on tässä mukana hakemalla mainostuloja aktiivisesti käymällä läpi vanhat yhteistyökumppanit ja ideoimalla uusia.

*Lasse Leminen ja Henry Mannberg*

*Päätoimittajat*

**Kronofoni**

Kronofoni on Kronoksen laulukerho. Kronofonin tehtävänä on kerätä siipiensä alle laulamisesta kiinnostuneita kronoslaisia sekä järjestää erilaisia lauluiltoja. Kronofonin jäsenet esiintyvät vuoden mittaan ahkerasti Kronoksen tilaisuuksissa.

Kronofonin toimintaa johtaa kuoron johtaja, mutta varsinaista vakiintunutta toimintaorganisaatiota ei sen kummemmin ole. Kronofonin toimintaa suunnitellaan kahdessa suuremmassa tapaamisessa aina lukukauden alussa.Toimintaa järjestetään säännöllisin väliajoin erityisesti lauluiltojen muodossa, joihin ovat tervetulleita kaikki kronoslaiset. Lauluiltoihin on yleensä myös valittu erilaisia teemoja aina Disney-elokuvien lauluista Kronoksen omaan laulukirjaan. Tämän vuoden teemat päätetään kalenterivuoden ensimmäisessä suunnittelukokouksessa. Syksyllä Kronofoni järjestää yhteistyössä sitsivastaavien kanssa fukseille suunnatun laulu- ja sitsietiketti-illan, jossa keskitytään pääasiassa sitsilaulujen laulamiseen ja niihin liittyviin koreografioihin.  
  
Kronofoni myös esiintyy ahkerasti. Kevään suurin esiintyminen on perinteisesti ollut Kleion seppelöinnin yhteydessä vappuaattona. Harjoittelu varten alkaa hyvissä ajoin, noin kuukautta ennen varsinaista tilaisuutta. Esitettävät laulut päätetään yleensä kerhon kesken, mutta myös ehdotuksia otetaan vastaan. Syksylle pyritään myös järjestämään esiintyminen jossakin tilaisuudessa, mutta varsinainen tilaisuus on vielä avoin.   
  
*Jukka Lahe*

*Kuoron johtaja*

**Kulttuuri**

Kronoksen kulttuurivastaavana pyrin tarjoamaan ainejärjestöläisillemme avartavia ja kiehtovia kokemuksia. Tarkoituksena on aktivoida viime vuosina varsin vähälle huomiolle jäänyttä toimialaa järjestämällä tapahtumia aina korkeakulttuurista rentoihin leffailtoihin. Vuoden kaksi ensimmäistä tapahtumaa ovat jo selvillä. 4.2. suuntaasimme perinteiseen tapaan katsomaan Humanistispeksiä ja 19.2 pääsemme seuraamaan Kaunotar ja hirviö-baletin pääharjoitusta Kansallisoopperaan.

Pyrin toiminnassani ottamaan huomioon jäsenistön erilaiset toiveet sekä tekemään yhteistyötä niin oman toimijakuntamme sisällä kuin myös muiden ainejärjestöjen kanssa. Yhteistyö varsinkin excursiovastaavien sekä Historicuksen kulttuurivastaavan kanssa tulee olemaan läheistä. Tänä vuonna kulttuuritapahtumien järjestämiseen on myös varattu aikaisempaa enemmän rahoitusta, mikä mahdollistaa muunmuassa pääsylippujen tarjoamisen osallistujille hieman halvempaan hintaan.

*Susanna Paasonen*

*Kulttuurivastaava*

**Liikuntavastaava**

Kronoksen liikuntavuosi on lähtenyt jo hyvin käyntiin tämän vuoden alussa. Järjestämillämme liikuntavuoroilla on käynyt mukavasti väkeä, kuten myös muissa liikuntatapahtumissa. Kronokselle on tulossa entistä liikunnan täytteisempi vuosi kuin aikaisemmat vuodet ovat olleet. Perinteiset liikuntavuorot tulevat jatkumaan tiistaisin Kumpulan Unisportissa, missä syksyllä alkanut yhteisvuoro Siulan kanssa on kerännyt kehuja niin kronoslaisilta kuin siulalaisilta. Vuoroilla pelataan lähinnä sählyä, futsalia ja koripalloa, mutta tarkoitus olisi kevään aikana kokeilla myös käsipalloa ja mahdollisesti sulkapalloa. Liikuntavuoroa on tarkoitus myös näillä näkymin jatkaa yhteistyössä Siulan kanssa sen saaman laajan positiivisen palautteen vuoksi.

Liikuntavuorojen lisäksi Kronoksessa käynnistyi viikolla 4 lenkkiporukka, jolla on tarkoitus käydä noin kerran viikossa lenkillä porukalla ulkoilmasta ja lenkkeilijöiden opintojen kiireydestä riippuen. Ensimmäinen lenkkikerta keräsi 5 innokasta lenkkeilijää ja Facebookissa lenkkiporukan ryhmä on jo kerännyt vajaa 20 kronoslaista jäsentä, eli lenkkeily tulee varmasti jatkumaan viikottain. Lenkkiporukan tavoitteena on ylläpitää ja kehittää kronoslaisten kuntoa sekä tarjota toinen liikuntavaihtoehto pallolajeihin keskittyvälle liikuntavuorolle. Ja liikkuminenhan on aina mukavinta porukassa, joten myös sosiaalisuus on tärkeä osa lenkkiporukkaa. Kronos myös osallistuu syyskuussa järjestettävään Helsinki Midnight Runiin tämän juoksuporukan voimin.

Tällä hetkellä on käynnissä syksyllä alkanut yliopiston salibandysarja, jossa Kroonikot (Kronoksen palloilujoukkueen nimi) ovat hienosti pääsemässä “play-offeihin” rentosarjassa. Pelit jatkuvat maaliskuulle asti, jonka jälkeen Kroonikoiden seuraava haaste on lähteä pelaamaan yliopiston kevään jalkapallosarjassa ja puolustamaan syksyllä saavutettua pronssimitalia. Kroonikot aikovat myös osallistua ensi syksynä alkaviin jalkapallo- ja salibandysarjoihin. Kesän tullen Kronoksen liikuntatoiminta ei sammu, vaan perinteisesti kesäisin pelattava Ultimate Kaivopuistossa jatkuu tänäkin vuonna.

Myös yksittäisiä liikuntatapahtumia on luvassa. Kronos järjestää yhteistyössä Polhon ja Tason kanssa Historioiden sodat (lasersotaa Salmisaaren liikuntakeskuksessa) keväällä ja syksyllä. Kronos on ollut voittoisa aikaisemmissa kohtaamisissa, samaan tähdätään myös tänäkin vuonna. Kesällä ultimaten lisäksi Kronos järjestää splättis-tapahtuman (värikuulasotaa), joka tullaan järjestämään ulkona säiden salliessa, tai sitten sisäkentällä Jätkäsaaren Bunkkerissa. Muita yksittäisiä liikuntaexcuja vuoden aikana tulee olemaan tutustuminen seinäkiipeilyyn sekä ulkojäihin luistelemaan/pelaamaan jääkiekkoa. Myös mahdollisuutta lähteä vajaaksi viikoksi vaeltamaan Lappiin kronoslaisten voimin selvitetään, innokkaita lähtijöitä on jo löytynyt pari kappaletta.

*Joona Ojanen*

*Liikuntavastaava*

**Opinnot**

Vuonna 2014 Kronoksen hallituksessa toimii aiempien vuosien tapaan kaksi opintovastaavaa. Opintovastaavien tehtävänä on toimia yhdyssiteenä yliopistohallinnon ja opiskelijoiden välillä ja valvoa opiskelijoiden etua. Lisäksi opintovastaavat pyrkivät lisäämään opiskelijoiden ja henkilökunnan välistä vuorovaikutusta järjestämällä yhteisiä tapahtumia ja tekevät opintoasioita tunnetuksi opiskelijoiden keskuudessa tiedottamalla mm. muutoksista ja uudistuksista tutkinnoissa ja opetustarjonnassa.

Vuonna 2014 opintovastaavat valvovat opiskelijoiden etua yhteistyössä tiedekuntajärjestö Humanisticumin kanssa muun muassa osallistumalla aktiivisesti Humanisticumin opintotoimikunnan toimintaan. Lisäksi teemme yhteistyötä hallinnon opiskelijaedustajien sekä muiden ainejärjestöjen opintovastaavien kanssa tapaamalla heitä säännöllisesti ja tarpeen vaatiessa kutsumalla heitä hallituksen ja virkailijoiden kokouksiin avaamaan jonkun tietyn päätöksen tai suunnitelman taustoja.

Opintovastaavat jatkavat hissakahviperinnettä järjestämällä kuukausittain laitoksen tiloissa menestyksekkään kahvitus- ja keskustelutilaisuuden, johon sekä opiskelijat että henkilökunta voivat osallistua. Hissakahvien tarkoituksena on toimia keskustelufoorumina opiskelijoiden ja henkilökunnan välillä; niissä voi puhua vapaamuotoisesti opinnoista, uudistuksista sekä kurssipalautteesta ja tutustua puolin ja toisin. Tänä vuonna olemme myös keskustelleet muiden historia-alan ainejärjestöjen opintovastaavien kanssa isompien, yhteisten kahvitustilaisuuksien järjestämisestä, mikä tarjoaisi mahdollisuuden tutustua ihmisiin oman oppiaineen ulkopuolelta.

Yhdessä työelämävastaavien kanssa järjestetään opiskelijaseminaari, jota laajennetaan tänä vuonna kaksi kertaa lukuvuodessa järjestettäväksi tapahtumaksi. Opiskelijaseminaarissa opiskelijoilla on mahdollisuus tutustua akateemiseen seminaariin kannustavassa ilmapiirissä sekä esitellä omia tutkimusaiheitaan ja saada uusia ideoita muiden kiinnostuksenkohteista. Ensimmäinen seminaari järjestetään helmikuun lopussa ja toista on suunniteltu loppusyksylle. Lisäksi myöhemmin keväällä opintovastaavat ovat mukana järjestämässä historiaseminaaria yhteistyössä muiden ainejärjestöiden kanssa.

Vuoden alussa pyrimme saamaan opiskelijoiden äänen kuuluviin seuraavan lukukauden opetustarjonnassa teettämällä kyselyn opiskelijoiden kiinnostusalueista ja kurssitoiveista. Kyselyssä kartoitetaan muun muassa opiskelijoita kiinnostavia historian aikakausia ja teemoja, sekä opetusmetodeja, joita he toivoisivat hyödynnettävän. Välitämme kerätyt tiedot oppiainevastaaville. Amanuenssin kanssa pohdimme lisäksi tutkintorakenteen korvaavuuksia, eli käymme läpi laitoksen ulkopuolelta valittavia kursseja ja niiden yhteensopivuutta Suomen ja Pohjoismaiden sekä yleisen historian tutkintorakenteen kanssa. Korvaavuusprojekti on alunperin lähtenyt liikkeelle erään opiskelijan ideasta, jonka käytännön toteutusta on jatkettu jo parisen vuotta.

Tämän lisäksi opintovastaavat järjestävät keväällä ja syksyllä sivuaineinfon, jossa vanhemmat opiskelijat esittelevät valitsemiaan sivuainekokonaisuuksia ja auttavat niiden opiskeluun liittyvissä kysymyksissä. Muistutamme myös vaihdosta kiinnostuneita opiskelijoita hakuajoista ja kokoamme selkeän listan vaihtoyliopistoista yhteistyössä oppiaineen kanssa, jotta niihin on helpompi tutustua. Yhteistyötä on suunniteltu työelämävastaavien kanssa työelämäoppaan uudistamisen ja erityisesti jatko-opintojen alueella muun muassa järjestämällä jatko-opiskelijailta, jossa jatko-opiskelijat voivat puhua omista kokemuksistaan ja antaa neuvoja jatko-opintoihin haluaville.

Tulevana vuonna pyrimme myös edistämään suomen- ja ruotsinkielisten historia-aineiden yhteistyötä. Tärkeää olisi ennen kaikkea kannustaa suomenkielisten historianopiskelijoiden osallistumista ruotsinkielisille kursseille. Tämä parantaisi ensinnäkin opiskelijoiden kielitaitoa, mutta nopeuttaisi myös opintojen suorittamista, sillä kurssit pystytään melkein poikkeuksetta lukemaan hyväksi myös omaan pääaineeseen. Tähän liittyen on suunniteltu yhteistyötä ja keskusteluiltoja ruotsinkielisten historianopiskelijoiden ainejärjestön Historicuksen vastuuhenkilöiden ja laitoksen henkilökunnan kanssa.

Viime vuonna hallituksen tekemän päätöksen mukaisesti järjestämme myös haun uusista opintomatkan järjestäjistä toukokuun loppupuolella, jotta valitut järjestäjät ehtisivät hakea ulkopuolisten säätiöiden rahoitusta jo kesän aikana, jolloin muutaman säätiön tukihakemusten hakuaika menee umpeen. Opintomatkan järjestäjien valinnan aikataulu eroaa muista valinnoista, sillä opintomatka järjestetään perinteisesti toukokuussa ja vaalikokous on vasta joulukuussa. Virallisen valinnan opintomatkan järjestäjistä tekee hallitus ja virkailijakunta kokouksessaan kuunneltuaan ensin kaikki hakijat ja haastateltuaan heitä. Samalla päätetään myös ensi vuoden opintomatkan kohde. Myös kuka tahansa kronoslainen voi tulla haastattelemaan hakijoita ja vaikuttamaan päätöksentekoon.

*Margareta Ronkainen ja Marie Vatjus*

*Opintovastaavat*

**Opintomatka**

Opintomatkan järjestäjien tehtäviin kuuluu järjestää Kronoksen vuotuinen ulkomaille suuntautuva opintomatka. Opintomatkan ajankohta on aina toukokuussa lukuvuoden loppupuolella, jotta muut opinnot eivät olisi esteenä opintomatkan osallistumiselle. Tänä vuonna Kronos suuntaa Prahaan. Opintomatkan järjestelyt aloitettiin viime vuoden syksyllä ja matkalle lähtee mukaan myös henkilökunnan edustaja, dosentti Risto Marjomaa, joka vastaa matkan opetuksellisesta annista.Opintomatkan tarkoituksena on avata Prahan ja Tshekin historiaa muun muuassa pitämällä pakollinen alustustus valitsemastaan aiheesta sekä osallistumalla erilaisille tutustumiskierroksille paikan päällä. Opintomatkalle osallistumisesta sekä annettujen tehtävien suorittamisesta saa 3 opintopistettä. Matkalle on tällä hetkellä lähdössä hieman vajaa 30 opiskelijaa.

Suurin osa opintomatkan järjestelyistä on tehty jo viime vuoden puolella, joten ainoastaan käytännön toteutus ja viimeisten tukien hankkiminen jää vuoden 2014 puolelle. Opintomatkalle haetaan rahoitusta niin yliopiston puolelta kuin erilaisten säätiöidenkin kautta. Myös muita varainkeruumahdollisuuksia mietitään, jotta hinta saadaan mahdollisimman opiskelijaystävälliseksi.

*Tuomas Piipponen ja Otto Virtanen*

*Opintomatkan järjestäjät*

**Pelikerho**

Keväällä 2010 perustettu Kronoksen pelikerho jatkaa toimintaansa Kronoksen jäsenistön kaikenlaisen peliharrastuksen tukijana. Pelikerhon toiminta ei rajoitu vain lautapeleihin, vaan kerho pyrkii toteuttamaan myös tietokonepelejä harrastavien kronoslaisten moninpelaamista mahdollisuuksien mukaan. Tavoitteena tällä vuodelle on saada entistä suurempi määrä kronoslaisia mukaan pelikerhon toimintaan muun muassa lisäämällä peli-iltojen määrää.

Pelikerho tulee järjestämään tulevana vuonna ns. yleisiä pelikertoja, jolloin pelaamme Humanistiklusterin pelejä tai jäseniemme omia lautapelejä. Näiden lisäksi tulemme järjestämään myös teemailtoja, jolloin keskitymme vain tiettyyn peliin tai pelityyppiin. Tässä tapauksessa olemme erikoisempien pelien suhteen jäsenistömme varassa.

Ollaksemme paremmin yhteydessä kronoslaisiin, tulee pelikerho ottamaan käyttöönsä oman sähköpostilistansa ja facebookryhmän, jonne peleistä kiinnostuneet kronoslaiset voivat liittyä. Yleisesti pelikerhon tapahtumista tullaan informoimaan normaalisti koko ainejärjestöä yleissähköpostilistan ja facebookin kautta.

*Janne Luostarinen ja Juho Toivakka*

*Pelikerhon vetäjät*

**Pääsykoeopas**

Kronoksen perinteinen pääsykoeopas tehdään jälleen vuonna 2014 auttamaan historian pääsykokeisiin valmistautujia. Opas toteutetaan opiskelijoiden voimin ja kaikki kronoslaiset ovat tervetulleita osallistumaan. Toimituskunta kokoontuu 2-3 kertaa tammikuun ja helmikuun aikana. Kronoksen verkkosivuilla julkaistava opas pyritään samaan ulos viimeistään maaliskuun alussa. Tämän lisäksi keskitymme erityisesti mainostamaan valmista opasta niin internetin keskustelupalstoilla kuin Historian ja yhteiskuntaopin opettajien liiton (HYOL ry) kautta lukion opettajien parissa. Otamme myös yhteyttä valmennuskurssijärjestäjiin sekä oppiaineeseen että tiedekuntaan.

Sisällöltään opas on pitkälti samanlainen kuin aiempina vuosina ja koostuu opiskelijoiden omista kokemuksista, kirjavinkeistä sekä yleisestä infosta koskien historian opiskelua ja pääsykoetta. Tänä vuonna yritämme saada myös henkilökunnan osallistumaan oppaan tekoon lyhyen tekstin muodossa. Tarkoituksena on korostaa Helsingin yliopiston historian laitoksen erityispiirteitä ja muodostaa omanlaista imagoa muihin yliopistoihin verrattuna. Pyrimme myös hälventämään mahdollisia ennakkoluuloja.

Varsinaisen pääsykoeoppaan ilmestymisen jälkeen tiimi osallistuu 26.5. pääsykokeiden jälkeisen tapahtuman ideoimiseen ja järjestämiseen yhdessä bilevastaavien kanssa.

*Karoliina Sipovaara*

*Pääsykoeopasvastaava*

**Sihteeri**

Kronos ry:n sihteeri huolehtii, että hallituksen kokouksista koostetaan koherentit asiasisällöltään täsmälliset pöytäkirjat kokoustahdin mukaisella aikataululla. Pöytäkirjat noudattavat ulkoisesti yhdenmukaista kaavaa asiasisällön selkeyden maksimoimiseksi. Pöytäkirjan tarkastajien allekirjoituksin varustetut pöytäkirjat sihteeri toimittaa arkisto- ja matrikkelivastavaalle. Sihteeri huolehtii siitä, että kokousten pöytäkirjoihin sekä liitteisiin saadaan kaikki tarvittavat allekirjoitukset. Sihteeri koostaa myös tarvittaessa kokouksen jälkeen ajankohtaisista tapahtumista ja asioista viestin, joka välitetään jäsenlistalle. Kokouksissa sihteeri avustaa puheenjohtajaa kokousteknisissä asioissa sekä työjärjestyksen noudattamisessa tarpeen mukaan.

*Ahto Harmo*

*Sihteeri*

**Sitsit**

Yleisesti aiomme pitää uusina sitsivastaavina vanhoja Kronoksen sitsiperinteitä yllä. Monet suunnittelemamme sitsit ovat jo päivämäärien osalta selvillä. Tällä hetkellä on suunnitteilla klusterisitsit ainejärjestömme hallituslaisille sekä virkailijoille 14.3, jotka järjestetään mahdollisesti yhteistyössä Symposionin ja Fibulan hallitusten kanssa. Perinteiset hissasitsit, eli historia-aineiden opiskelijoiden yhteiset sitsit, pidetään 2.4. Tason, Polhon, Historicuksen ja Eidoksen kanssa Alina-salissa. Hissasitsien suunnittelu aloitetaan lähipäivinä ja teemasta sovitaan yhteistyössä muiden järjestäjien kanssa. Keväällä taas pidetään aikaisemman tavan mukaan kevätsitsit 23.5. Historicuksen kanssa, myöskin Alinassa. Olemme myös suunnitelleet järjestävämme aikaisemmasta poiketen yhdet sitsit ensi kesän loppupuolella, ennen yliopistokauden alkua. Tarkoitus olisi pitää kyseiset juhlat yliopiston Sivistys-saunalla, näillä näkymin Count-down –teemalla (lähtölaskenta uuteen yliopistokauteen).

Pidämme vuoden aikana ainakin yhdet teemattomat sitsit, todennäköisesti syksyn fuksisitsit, jotka järjestämme Historicuksen kanssa. Fuksisitsit toimivat erinomaisena keinona tutustuttaa fuksit jaloihin akateemisiin perinteisiimme. Edellisistä fuksisitseistä saamamme palautteen perusteella tähtäämme tänä vuonna aiempaa parempaan fuksien informointiin sitsejä koskien, luultavasti kokoamme kaiken kattavan infopaketin etiketistä ja yhdistyksemme sitsitavoista.Tällä haluamme luoda varmuutta osallistua heti ensimmäisille sitseille sekä varmistaa, että fuksitkin pääsevät helposti mukaan sitsaamiseen.

Muilla sitseillä teemat tulevat näkymään pääosin ruoassa, koristeluissa sekä ohjelmassa, perinteitä kunnioittaen. Eniten uudistuksia tulemme kokeilemaan ohjelman osalta, ajatuksena lanseerata pöytäleikit pöytäseurueiden kesken. Lisäksi joillain sitseillä tulee olemaan bändi esiintymässä sekä mahdollisesti kuoro. Viime vuoden sitseistä annetusta palautteesta on ilmennyt, että joidenkin esitysten kohdalla näkyvyys on ollut ongelmallista Alina-salissa. Haluamme siis panostaa ohjelmaan, jota ei ole pakko nähdä siitä nauttiakseen. Tavoitteemme on pitää +/- 0 budjettia jokaisten järjestettävien sitsien kohdalla.

Pyrimme tekemään mahdollisimman paljon yhteistyötä eri ainejärjestöjen kanssa luodaksemme uusia kontakteja Kronoksen ulkopuolelle. Tätä suunnittelemme toteuttavamme esimerkiksi kaverisitsien muodossa, joille osallistujat voisivat tuoda omia ystäviään Kronoksen ulkopuolelta. Tulemme tekemään paljon yhteistyötä tämän vuoden bilevastaavien ja uudelleen järjestettävän juhlatoimikunnan kanssa. Ympäristöasiat aiomme ottaa huomioon varautumalla sopivalla määrällä ruokaa, käyttämällä omaa astiastoamme kertakäyttöisten sijaan sekä valmistaen ruuat tuoreista ja kotimaisista raaka-aineista - budjetin sallimissa rajoissa.

*Hilda Tolonen ja Taru Salmi*

*Sitsivastaavat*

**Taloudenhoitaja**

Vuonna 2014 Kronoksen talouden tavoitteena on säästäväisyys, täsmällisyys ja vastuullisuus, vuoden tapahtumista tinkimättä. Muiden vuosien tapaan, Kronos järjestää myös tänäkin vuonna jäsenilleen laajan kirjon tapahtumia ja aktiviteetteja, jotka ulottuvat juhlista ja sitseistä aina liikuntaan, sekä kulttuuri- ja excursiotapahtumiin. Tapahtumien monimuotoisuuden tavoitteena on tavoittaa mahdollisimman monta kronoslaista heidän erilaisten mieltymystensä kautta, mistä johtuu budjetin kasvattaminen erityisesti yhteistyötapahtumien, erilaisten liikuntatapahtumien sekä kultuuritapahtumien kohdalla.minkä lisäksi kasvatimme budjettia yhteistyötapahtumien, erilaisten liikuntatapahtumien sekä kulttuuritapahtumien kohdalla. Näiden tavoitteiden saavuttamiseksi onkin Helsingin Yliopiston Ylioppilaskunnan myöntämä toiminta-avustus taloutemme selkärankana ensiarvoisen tärkeä.

Toiminta-avustuksen lisäksi Kronoksen talouden ja varainkeruun kulmakiveksi on muodostunut astioiden vuokraaminen, josta tulee merkittävä osa ainejärjestön vuosituloista. Vaikka varainkeruulla ei voikaan korvata toiminta-avustusta, on Kronos kehittämässä ja innovoimassa uuden hallituksen voimin uusia varainkeruumenetelmiä.

Taloudenhoitajan rooli Kronoksen taloudenpidossa on varojen riittävyyden varmistaminen, sekä täsmällinen ja vastuullinen taloudenpito. Säästäväisyys korostuu tänä vuonna, koska Kronos on valmistautumassa vuonna 2015 järjestettäviin 70-vuotisjuhliinsa. Talouden kunnossapitoon liittyykin riskialttiin varainkäytön ehkäiseminen.

*Janne Luostarinen*

*Taloudenhoitaja*

**Tiedottaja**

Kronoksen tiedottajan rooli Kronoksen kotisivujen ja sähköpostilistojen ylläpitäjänä jatkuu myös tänäkin vuonna. Sivut tullaan päivittämään ajankohtaisella tiedolla erilaisista ainejärjestön järjestämistä tapahtumista sekä neuvoilla ja hyödyllisillä linkeillä opiskeluun liittyen. Sivut tulevat myös sisältämään hallituksen ja sen virkailijoiden yhteystiedot kuvineen. Koska jokaisella toimialavirkailijalla on paras käsitys omasta toimialastaan, on kaikilla virkailijoilla käyttöoikeus sivulle, jotta he voivat käydä päivittämässä tietoa omasta toimialastaan, sekä järjestämistään tapahtumista. Sivuilta löytyy myös tapahtumakalenteri, johon virkailijat lisäävät tiedot tulevista tapahtumista. Sivujen päivityksen ohjeistus käytiin läpi vuoden alussa. Näiden lisäksi saatavilla on julkisia, Kronoksen toimintaan liittyviä, dokumentteja, kuten hallituksen kokousten pöytäkirjoja.

Suurimman määrän kronoslaisia tavoittavat Kronoksen sähköpostilistat, joten ne toimivat edelleen myös ainejärjestön tärkeimpänä tiedotuskanavana. Sähköpostilistoja on useita aina ainejärjestön yleislistasta tiettyjen toimialojen listoihin, kuten vaikka astiastolista, jota kautta Kronoksen astiastovastaaville voi tehdä varauksia. Sähköpostilistoille lähetetään jokaisesta tapahtumasta kaksi viestiä, joista ensimmäinen muutama viikko ennen tapahtumaa, ja toinen viesti puolestaan muistutuksena pari päivää ennen varsinaista tapahtumaa. Täten pyrimme omalta osaltamme vähentämään ylimääräisten sähköpostiviestien määrää ja siitä aiheutunutta harmia ja vaivaa jäsenistöllemme. Lisäksi kuukausittain lähetämme jäsenistölle kootun viestin tulevan kuukauden tapahtumista.

Sähköpostilistojen ohella tärkeänä tiedonvälityskanavana toimii myös Kronoksen oma facebook-ryhmä, jota pyrimme mainostamaan erityisesti vuoden alussa uusille opiskelijoille. Suurimpia tapahtumiamme varten luomme erikseen myös facebookissa tapahtuman, unohtamatta tietenkään sitä, että viestit jokaisesta tapahtumasta lähetetään kronoslaisille myös sähköpostin kautta.

Hallituksen toimintaa on viime vuonna nopeuttanut ja helpottanut merkittävästi Kronoksen hallituksen ja virkailijoiden oma facebook-ryhmä. Tämä ryhmä mahdollistaa nopean reagoinnin hallitusta koskeviin kysymyksiin ja asioihin. Lisäksi sitä kautta hallituslaiset voivat helposti keskustella toistensa kanssa chatissa, vaikka liikenteessä, omalla älypuhelimellaan. Eri toimialojen toimintaa helpottavat sähköpostilistat jatkavat olemassaoloaan hyväksi koettuina uudistuksina. Lisäksi myös juhlatoimikuntamme lista tulee olemaan vuonna 2014 juhlatoiminnan ja sitsien järjestelyyn liittyvässä käytössä.

Vuoden 2014 haasteisiin tulee kuulumaan Kronoksen tiedotustoiminnan yhtenäistäminen. Tällä hetkellä tiedottamista tapahtuu neljällä kanavalla: Kotisivuilla, facebookissa, sähköpostissa ja Kronoksen google-kalenterissa. Uusi tiedottaja ottaakin harkintaansa keinot, joilla tätä tiedotustoimintaa saataisiin virtaviivaistettua entisestään.

*Janne Luostarinen*

*Tiedottaja ja webmaster*

**Tilat**

Kronoksen tilavastaava huolehtii totuttuun tapaan opiskelijoiden käytössä olevasta

tilasta, josta Kronos ja Historicus vastaavat. Opiskelijahuone sijaitsee Topelian a-rapussa samalla käytävällä historian oppiaineen kanssa. Tilavastaava huolehtii omalta osaltaan tilan siisteydestä sekä siitä, että kahvia ja teetä on varastoissa riittävästi opiskelijoiden käyttöön. Viihtyisyyden parantamiseksi tilavastaava ottaa vastaan ideoita ja kehitysehdotuksia sekä tuo näitä asioita esille hallituksen ja virkailijakunnan kokouksissa.

Opiskelijahuoneessa on myös kaksi tietokonetta, jotka ovat olleet rikki jo kohta vuoden. Tilavastaava huolehtii siitä, että saamme laitoksen lupauksen mukaisesti uudet koneet käyttöön kevälukukauden aikana. Helmikuusta lähtien tilavastaava alkaa valmistella opiskelijahuoneen seinille asennettavien Suomen valtionpäämiesten muotokuvien hankkimista. Tarkoitus on saada kuvat seinille kevätlukukauden

aikana.

Opiskelijahuoneen kohtalo saattaa olla epävarma tulevaisuuden osalta yliopiston tilastrategian uudistuessa. Tilavastaava on aktiivisesti yhteydessä hallinnon opiskelijaedustajiin ja pyrkii saamaan tietoa yliopiston päätöksenteosta mahdollisimman viiveettömästi sekä vaikuttamaan päätöksentekoon vielä kun siihen voi. Mikäli opiskelijahuoneesta joudutaan luopumaan, pyritään samaan yliopistolta korvaava tila.

Tilavastaavan tehtäviin kuuluu myös pitää huolta Kronoksen käytössä olevista tiloista Uudella ylioppilastalolla. Kronoksen tilavastaava on Humanisticumin tilaklonklaavin jäsen, joka päättää yhdessä humanistiklusteria koskevista asioista esim. sisäistä käyttösäännöistä ja siivousvuoroista. Tilavastaavan tehtävänä on myös huolehtia siitä, että kaikki kronoslaiset, etenkin avaimelliset, noudattavat näitä yhdessä laadittuja sääntöjä ylioppilaskunnan ohjeistuksen lisäksi ja tiedottaa mahdollisista muutoksista tai poikkeustilanteista.

*Jukka Lahe*

*Tilavastaava*

**Tuutorointi**

Aikaisempien vuosien tapaan tuutorointi tulee olemaan tärkeä osa Kronoksen toimintaa vuonna 2014. Tuutoroinnin tehtävä on tutustuttaa uudet opiskelijat yliopisto-opiskeluun ja auttaa heitä opintojen mahdollisimman sujuvaan alkuun saamiseen. Lisäksi uudet opiskelijat integroidaan tuutoroinnin kautta mahdollisimman täysimääräisesti osaksi Kronoksen toimintaa ja yliopistoelämää ylipäänsä.

Tuutorointi lähtee käyntiin keväällä heti tuutorvalintojen jälkeen. Uudet tuutorit kokoontuvat tuutorvastaavien johdolla useita kertoja kevään mittaan ja suunnittelevat tulevaa toimintaa. Tuutorit osallistuvat tiedekunnan järjestämiin koulutustapahtumiin ja tapaavat laitoksen henkilökuntaa. Yhdessä heidän kanssaan sovitaan tarkemmin esimerkiksi tulevan syksyn HOPS-tapaamisten ajankohdista. Ideoimme keväällä myös Fuksikronikan sisältöä ja fuksipassia yhdessä lehden toimituksen kanssa.

Orientoivien viikkojen ohjelma tulee pysymään pääkohdiltaan samana. Viikkojen tärkeimpänä tavoitteena on uusien opiskelijoiden ohjaaminen käytännön opintojen kannalta oleellisissa asioissa. Tulemme perehdyttämään uusia opiskelijoita siis esimerkiksi keskustakampuksen kirjastopalvelujen käyttöön ja yliopiston ATK-järjestelmiin. Autamme myös opintojen suunnittelussa ja suoritustavoissa yhteistyössä opettaja-tuutorin kanssa, kampusalueella navigoinnissa, Aleksandrian käytössä ja muissa opintojen kannalta tarpeellisissa asioissa. Pyrimme myös muokkaamaan ohjelmaa uusien opiskelijoiden mahdollisten tarpeiden mukaan. Järjestämme siis tarpeen vaatiessa vaikkapa ulkopaikkakuntalaisille kierroksen Helsingissä tai muuta hyödylliseksi koettua ohjelmaa.

Orientoivien viikkojen iltoina tutustutamme uusia opiskelijoita ainejärjestömme toimintaan ja integroimme heidät osaksi opiskelijayhteisöä erilaisten tapahtumien kautta. Perinteisten tapahtumien kuten viini- ja peli-illan lisäksi yritämme ideoida toimintaa, joka vetoaisi kaikenikäisiin ja erilaisista asioista nauttiviin uusiin opiskelijoihin. Esimerkiksi elokuvailta voisi luoda vastapainoa perinteisille iltatapahtumille ja houkutella paikalle laajan osanoton. Lisäksi Kronoksen monien erilaisten kerhojen aiempaa parempi mainostus saattaa aktivoida henkilöitä, jotka eivät välttämättä innostu ainejärjestömme biletoiminnasta. Orientoivat viikot huipentuvat Suomenlinnassa tapahtuviin fuksiaisiin, jotka järjestetään yhdessä ruotsinkielisen historia-aineen ainejärjestö Historicuksen kanssa.

Fuksiaisten lisäksi pyrimme järjestämään Historicuksen kanssa muutakin yhteistoimintaa orientoivilla viikoilla. Haluamme tukea uusien opiskelijoiden integroitumista paitsi osaksi ainejärjestöämme, myös osaksi laajempaa yliopistomaailmaa. Perinteisen laitossuunnistuksen ja HYY:n sekä Humanisticumin fuksitapahtumien lisäksi pyrimme järjestämään yhteistoimintaa myös esimerkiksi vaihto-opiskelijoiden kanssa. Tästä syystä pyrimme luomaan hyvät suhteet kv-tuutoreiden ja ISHA:n kanssa. Visionamme on tutustuttaa uudet opiskelijat ensimmäisistä viikoista lähtien paitsi viralliseen yliopistoelämään ja omaan ainejärjestöömme, myös muihin ainejärjestöihin, omaan tiedekuntaamme ja vaihto-opiskelijoihin sekä antaa heille täten kokonaisvaltainen kuva yliopistomaailmasta.

Varsinaisten orientoivien viikkojen jälkeen tuutortoiminta jatkuu yhä, joskin hieman pienemmässä kapasiteetissä. Uusilta opiskelijoilta kerätään palautetta, jolla Kronoksen tuutortoimintaa kehitetään edelleen. Lisäksi myöhemmin syksyllä järjestetään tapaaminen, jossa puretaan ensimmäisten viikkojen tunnelmia ja selvitetään miten uusien opiskelijoiden opinnot ovat lähteneet käyntiin. Perinteiseen tapaan uudet opiskelijat vastaavat myös jo syksyllä haalaritilauksesta ja Kronoksen pikkujoulujen järjestämisestä vanhempien opiskelijoiden opastuksella. Näin heille tulee konkreettisemmalla tavalla tutuksi ainejärjestötoiminta.

Kaiken kaikkiaan ensi vuoden tuutortoiminta tulee rakentumaan aiempien vuosien hyväksi havaittujen mallien harteille, mutta sisältämään myös hieman uusia painotuksia. Erityisesti haluamme kiinnittää tulevana syksynä huomiota esimerkiksi tapahtumien suunnittelussa aiempaa suurempaan monimuotoisuuteen ja pyrkimykseen integroida mahdollisimman suuri osa uusista opiskelijoista osaksi ainejärjestömme aktiivista toimintaa. Lisäksi haluamme tutustuttaa uudet opiskelijat alusta lähtien yhteistoimintaan muiden ainejärjestöjen ja vaihto-opiskelijoiden kanssa sekä esitellä heille yliopiston laajempien kattojärjestöjen kuten Humanisticumin toimintaa.

*Jenni Räikkönen, Otto Virtanen ja Teemu Viljanen*

*Tuutorvastaavat*

**Työelämä ja AE**

Vuodelle 2014 on tiedossa intensiivinen ja laaja kokonaisuus työelämätapahtumia. Erityisesti keskitymme suureen projektiin kerätä kokoon laaja tietokanta entisten kronoslaisten työpaikkoja ja urapolkuja. Näin voimme rakentaa kuvan siitä, mihin todellisuudessa historian opiskelijat työllistyvät ja näin edesauttaa sitä, että opiskeluun ei heti toisena tai kolmantena vuonna ala työmahdollisuuksiin liittyvän epävarmuuden vuoksi syntyä kokonaisuutta puolikkaista sivuaineista. Lisäksi teemme laajan selvityksen sivuainekokonaisuuksista, joita yritykset ja yhdistykset arvostaisivat työnhakutilanteissa historian opiskelijoilta, näillä mahdollisesti historianopiskelijoille tarjolla olevista tehtävistä ja siitä, minkälainen työkokemus olisi hakijalle eduksi. Tämä tehdään gallupina yrityksille vuoden mittaan ja tulokset julkaistaan orientoivilla viikoilla uusien fuksien saapuessa syksyllä 2014.

Näiden kahden mittavan projektin lisäksi suunnitteilla on ekskursioita monenlaisiin kohteisiin, muun muassa eduskuntaan, ulkopoliittiseen instituuttiin, kouluihin, kustantamoihin, mediataloihin, arkistoihin ja museoihin. Keräämme myös tietoa siitä minkälaisiin työtehtäviin tämän hetken historianopiskelijat haluaisivat sijoittua valmistuttuaan. Samanlainen kysely on tarkoitus järjestää fukseille ja kohdentaa syksyn ekskursioita sen mukaan. Tarkoituksemme on myös tuoda lisää julkisuutta yliopiston urapalveluille ja tuoda tietoa siitä miten opiskelijat voivat hakea sieltä apua muun muassa CV:n kanssa. Työelämän jatkuvasti monipuolistuessa ja sirpaloituessa on perinteisestikin hyvin monenlaisille aloille työllistyneillä historianopiskelijoilla paljon sellaisia työllistymismahdollisuuksia, joita useimmat heistä eivät tule edes ajatelleeksi. Pyrimmekin lisäämään tietoisuutta mahdollisten työpaikkojen laajasta kirjosta; tämä on tärkeää erityisesti niille opiskelijoille, jotka eivät koe omikseen historia-alan perinteisiä ja suurimpia työllistäjiä, opetus-, museo-, arkisto- ja tutkimusalaa. Pyrimme toteuttamaan yllä mainittuja projekteja läheisessä yhteistyössä laitoksen työelämä-kurssin vetäjien sekä oppiaineen henkilökunnan kanssa.

Klassisia alojakaan ei kuitenkaan ole tarkoitus unohtaa, vaan ne ovat tärkeässä asemassa toiminnan suunnittelussa. Monen opiskelijan halutessa opettajaksi on tärkeää huomioida tämä urapolku ja jakaa aktiivisesti eteenpäin tietoa opettajaksi työllistymisestä. Museoihin ja arkistoihin tehdään ekskursioita pitkin vuotta ja näihin aloihin liittyvistä koulutusmahdollisuuksista hankitaan lisää tietoa; museoalan vaatimukset ovat kronoslaisille melko selviä, mutta sen sijaan arkistopuoli on tässä suhteessa valitettavan huonosti tunnettu. Tästä aiheesta järjestetään keskustelu- ja infotilaisuus todennäköisesti Kansallisarkiston kanssa keväällä.

Yliopisto- ja tutkijapuolen töistä kiinnostuneita silmälläpitäen järjestämme maaliskuussa perinteisen tutkijaillan, jossa useat historiantutkijat pääsevät kertomaan tutkijantyöstä, omasta päätymisestään sille sekä keskustelemaan alasta kiinnostuneiden opiskelijoiden kanssa. Muutenkin Kronoksen ja laitoksen sekä laajemminkin historiantutkijoiden suhteita pyritään parantamaan ja lisäämään. Tässä apuna voivat olla alumniverkostot. Useita historianopiskelijoita kiinnostavasta tutkijantyöstä saa edelleen todella vähän tietoa, etenkin opintojen alkuvaiheessa; liian usein ainoa tieto on opetushenkilökunnalta tai muilta tahoilta saatava varoittelu alan epävarmuudesta ja kannattamattomuudesta. Tämä on omiaan karkottamaan kiinnostuneita varmemmiksi koetuille aloille, jotka eivät välttämättä kuitenkaan tunnu omilta. Näin ollen tavoitteenamme on lisätä tietoa paitsi jatko-opintoihin pyrkimisestä ja itse tutkijantyöstä, myös muista alaan kiinteästi liittyvistä, usein vähemmälle huomiolle jäävistä seikoista kuten opiskelijoiden mahdollisuuksista tarjota esimerkiksi artikkeleitaan tieteellisiin julkaisuihin ja työharjoittelumahdollisuuksista alalla esimerkiksi tutkimusapulaisina. Myös kustannusalan työmahdollisuudet, erityisesti tieteellisen julkaisutoiminnan piirissä, ovat historiaa opiskelleille merkittäviä, ja niistä hankitaan lisää tietoa ekskursioiden muodossa.

Aiomme olla tiiviissä yhteydessä Akavan erityisaloihin ja koota myös sitä kautta tietoa työllistymismahdollisuuksista. Myös suhteita alumneihin voidaan käyttää monella tapaa apuna tällaisen tiedon hankkimisessa, ja tarkoituksena onkin järjestää tilaisuuksia, joissa erilaisille aloille työllistyneet entiset kronoslaiset voivat kertoa omista kokemuksistaan sekä vastata vastaavista työtehtävistä kiinnostuneiden opiskelijoiden kysymyksiin. Kokonaisuutena suunnitelmamme on rakentaa kattava paketti tietoa työllistymismahdollisuuksista ja rakentaa ennen kaikkea helposti löydettävä informaation lähde historianopiskelijoiden työllistymismahdollisuuksista. Näiden laajojen projektien yhtenä tärkeänä tavoitteena on tuoda heti opiskelujen lähtövaiheessa fukseille kartta erilaisista poluista, joita he voivat valita historian pääaineen tiimoilta. Tärkeää on kuitenkin myös olla unohtamatta nykyisiä opiskelijoita, joista monet kaipaavat samankaltaista informaatiota. Näin ollen tarkoitus on järjestää isompi Työelämä/Valmistumis/Tulevaisuus -tapahtuma syksyllä, niin uusille kuin vanhoillekin opiskelijoille.

Kronoksen piirissä yhteistyötä tehdään erityisesti opintovastaavien kanssa, sillä vastuualueet risteävät monin paikoin. Heti alkuvuodesta järjestetään heidän kanssaan opiskelijaseminaari, ja kautta vuoden yhteistyötä tehdään etenkin sivuainevalintoja, työharjoittelua, opintojen vaikutusta työelämään sekä jatko-opintoja koskevissa asioissa.

Voimme näin luoda historianopiskelijoille palvelun ja tehokkaan avun opiskelun ja valmistumisen tueksi. Monet, elleivät jopa kaikki opiskelijat jossain vaiheessa pohtivat valintojaan ja ovat jopa vähän hukassa sivuainekokonaisuuksien ja tutkintonsa kanssa. Valmistuminen saattaa tuntua kaukaiselta ja pelottavalta ja katsomme voivamme tarjota paljon tätä tilannetta helpottaaksemme.

*Jouni Lautiainen ja Elina Maaniitty*

*Työelämä-ja AE-vastaavat*

**Vuosijuhlat**

Kronoksen vuosijuhlat järjestetään tänä vuonna lauantaina 13.12. Tavoitteemme on säilyttää juhlien arvokas tunnelma, mutta samalla tuoda mukaan tuoreita tuulahduksia, täyttäähän järjestömme tänä vuonna 69-vuotta. Pyrimme saamaan juhlien hintaa edellisvuosia edullisemmaksi ja aiommekin panostaa varainhankintaan. Halvemmilla hinnoilla ja uusilla ideoilla pyrimme houkuttelemaan paikalle runsaasti osallistujia sekä opiskelijoiden että henkilökunnan puolelta. Aiomme hyödyntää monipuolisia kontaktejamme sekä järjestömme sisällä että sen ulkopuolella. Lisäksi suunnittelemme juhlien henkeen sopivan haalarimerkin, joka pyritään saamaan myyntiin viimeistään syksyn avajaiskarnevaaleille.

*Jarna Hietanen, Susanna Paasonen ja Venla Toivonen*

*Vuosijuhlavastaavat*

**Ympäristö**

Kronos pyrkii tänäkin vuonna toimimaan mahdollisimman ympäristöystävällisesti kierrättämällä sekä kannattamalla ympäristöystävällisiä tuotteita, kuten esimerkiksi ostamalla opiskelijahuoneeseen ympäristöystävällistä teetä ja kahvia sekä lajittelemalla ja kierrättämällä jätteitä. Tilojen käytössä noudatetaan Kronoksen ympäristöohjelmaa, joka laadittiin vuonna 2012 ja joka on luettavissa järjestömme internet-sivuilla. Ympäristövastaava toimii myös yhteistyössä muiden järjestömme toimihenkilöiden kanssa, jotta ympäristöasiat saadaan nostettua esiin kaikessa järjestön toiminnassa. Esimerkiksi juhlissa ja tarjoiluissa suositaan luomua, ympäristöystävällisiä ja eettisiä tuotteita ja käytetään omissa tapahtumissa Kronoksen astiastoa kertakäyttöastioiden sijaan. Tämän vuoden tavoitteena on saada Kronoksen opiskelijahuoneelle Topeliaan energiajätteen kierrätys sekä päivittää ympäristöohjelma.

*Juho Toivakka*

*Ympäristövastaava*